**МОТИВИ**

КЪМ ПРОЕКТ НА НАРЕДБА ЗА РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ С ОБЩИНСКО ИМУЩЕСТВО НА ОБЩИНА ДОБРИЧКА

Причини, които налагат приемането:

Съгласно чл. 8, ал. 2 от Закона за общинската собственост Общинският съвет приема наредба, с която урежда реда за придобиване на право на собственост и на ограничени вещни права, за предоставяне на управление, под наем и за разпореждане с имоти и вещи-общинска собственост, и правомощията на кмета на общината, на кметовете на кметства и кметските наместници.

Съгласно чл.21, ал.2 от Закона за местното самоуправление и местната администрация с решение №260/18.12.2008г. Общинският съвет е приел Наредба №4 за реда за придобиване, управление и разпореждане с общинско имущество, която е действаща и към настоящия момент.В годините Наредбата е многократно изменяна и допълвана, а определени текстове са отменени, съобразно промените в нормативната база и икономическият живот в страната и в Общината. Променяно е и приложението към Наредбата за определяне на началните наемни цени на имоти общинска собственост.

Цели, които се поставят:

В Наредбата се съдържат доста текстове, които са в противоречие със Закона за общинската собственост, Закона за собствеността и ползването на земеделските земи и други нормативни актове, уреждащи материята. Целта на новата уредба е да се преодолее това противоречие, като се обхванат и неуредени отношения от старата наредба, текстовете да се прецизират и актуализират съобразно промените в българското законодателство, да се отстранят възникналите в практиката по прилагането на определени текстове неясноти при извършване на управленски или разпоредителни процедурите, да се уредят съществуващи обществени отношения, които до сега не са били предмет на уредба от Наредбата като например редът и условията за стопанисване, управление и разпореждане с общинските мери и пасища, срокът за отдаване под наем на общински имоти, процедури по отчуждаването на имоти за нуждите на общината и други.

Новата Наредба цели провеждане и обезпечаване на собствената политика на Общината.

 Финансови и други средства, необходими за прилагане на наредбата.

Прилагането на новата уредба не е свързано с изразходване на финансови средства от бюджета на общината, но би довело до по-голяма прецизност и прозрачност в процедурите по управление и разпореждане с общинската собственост за населението.

 Очаквани резултати от прилагането на правилника.

Клаузите, залегнали в Наредбата ще дадат възможност за оптимизиране на дейностите по управление на общинските имоти, по-голяма оперативност и целесъобразност по прилагането им. Очаква се подобряване на работата на администрацията и общинския съвет при управлението на имотите.

Анализ на съответствие с правото на Европейския съюз.

Настоящият проект е подзаконов нормативен акт и съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя.

Проектът е разработен в съответствие с Европейската харта за местно самоуправление. Тази харта е документ, който подчертава необходимостта от отчитането в правните актове на всички особености на местните структури с оглед задоволяването на потребностите на населението по места чрез ефективно местно самоуправление. Доколкото настоящият проект на Наредбата е с характер на подзаконов нормативен акт, който подлежи на издаване на основание чл. 21, ал. 2 и ал. 3 от Закона за местното самоуправление и местната администрация от Общински съвет като орган на местното самоуправление, то приложими са разпоредбите на Европейската Харта за местно самоуправление.

На основание чл. 26, ал. 2 от Закона за нормативните актове проектът на Наредбата ведно с мотивите към нея е публикуван на интернет страницата на Община Добричка. В 14-дневен срок от публикуването й всички заинтересовани лица могат да изпращат мнения, становища и препоръки на имейла на община Добричка obstina@dobricka.bg или в Центъра за услуги и информация на гражданите с адрес- гр.Добрич, ул.“Независимост“ №20.